b'\n_START_ARTICLE_\nHans Duncker\n_START_PARAGRAPH_\nHans Duncker (1881\xe2\x80\x931961) oli saksalainen biologi, lintujen geenitutkimuksen pioneereja._NEWLINE_Duncker opiskeli biologiaa G\xc3\xb6ttingenin yliopistossa, jossa h\xc3\xa4n v\xc3\xa4itteli filosofian tohtoriksi 1905. H\xc3\xa4n sai opettajan viran bremenil\xc3\xa4isest\xc3\xa4 korkeakoulusta, ja asui Bremeniss\xc3\xa4 loppuel\xc3\xa4m\xc3\xa4ns\xc3\xa4 ajan._NEWLINE_Vuonna 1921 Duncker tutustui Karl Reichiin, lintukauppiaaseen ja lintujen kasvattajaan, ja yhdess\xc3\xa4 miehet ryhtyiv\xc3\xa4t tutkimaan kanarialintujen ja muiden lemmikkilintujen laulua ja h\xc3\xb6yhenpuvun periytyvyytt\xc3\xa4. 1925 Duncker tapasi varakkaan Carl Cremerin (1858\xe2\x80\x931938), jonka j\xc3\xa4rjest\xc3\xa4m\xc3\xa4n taloudellisen tuen turvin Duncker ja Reich aloittivat laajamittaisen tutkimuksen undulaatin v\xc3\xa4rimuunnoksista. He saivat k\xc3\xa4ytt\xc3\xa4\xc3\xa4 Cremerin aviaarioita ja satoja lintuh\xc3\xa4kkej\xc3\xa4. Samoihin aikoihin he aloittivat projektin, jonka tarkoituksena oli risteytt\xc3\xa4\xc3\xa4 kanarialintu ja etel\xc3\xa4amerikkalainen tulitikli (Carduelis cucullata), ja saada aikaan kanarialinnun punainen v\xc3\xa4rimuunnos. T\xc3\xa4m\xc3\xa4 kokeilu ep\xc3\xa4onnistui, sill\xc3\xa4 he saivat aikaiseksi vain punaruskeita kanarialintuja. Duncker havaitsi undulaatin h\xc3\xb6yhenpuvun v\xc3\xa4rin koostuvan kolmesta geenitekij\xc3\xa4st\xc3\xa4, joiden ansiota olivat kaikki mahdolliset v\xc3\xa4rimuunnokset._NEWLINE_Duncker oli rotuhygienian kannattaja. Saksan kansallissosialistisen ty\xc3\xb6v\xc3\xa4enpuolueen noustua valtaan 1933 h\xc3\xa4n kannatti ja edisti k\xc3\xa4sityst\xc3\xa4 my\xc3\xb6nteisest\xc3\xa4 rotuhygieniasta. H\xc3\xa4n liittyi kansallissosialistiseen puolueeseen. H\xc3\xa4nt\xc3\xa4 syytettiin natsiksi, mutta nykyisin tiedet\xc3\xa4\xc3\xa4n h\xc3\xa4nen liittyneen puolueeseen vastahakoisesti. Toisen maailmansodan j\xc3\xa4lkeen Duncker j\xc3\xa4rjesti ja luetteloi uudelleen Bremenin \xc3\x9cbersee-Museumin.'